Иван Никитин
И дъжд. И вятър. Тъмнина…

Превод от руски: Иванка Павлова, —

chitanka.info

И дъжд. И вятър. Тъмнина.

Домът ми тъне в тишина.

Тук мислите ми не смущава

ни чужд, ни близък през нощта.

С игриво пламъче огрява

и мен, и моя кът свещта.

Обичам есен, от тълпата

и от шума й груб спасен,

като дивак, от свободата

на своя край опиянен,

да се завръщам в тази къща —

тя сякаш детството ми връща.

Забравям нужди, грижи. С мощ

изпълнен в тази свята нощ,

с виденията на душата

отново светло обкръжен,

се вслушвам как текат словата

и аз работя вдъхновен.

Щом утро озари стъклата,

прекъсва моят труд щастлив,

а на живота суетата

ме прави тъжен, мълчалив.

И всичко в мене жадно чака

като добър приятел мрака.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.